Strana z románu
**Sen o Červenom pavilóne** (čín. 红楼梦, pchin-jin: *Hóng lóu mèng* - Chung lou meng), známy aj ako ***Príbeh kameňa*** (čín. 石头记, pchin-jin: *Shítóu jì* - Š’-tchou ťi) je jeden z najznámejších čínskych románov, patrí k štyrom klasickým románom čínskej literatúry. Jeho autorom je Cchao Süe-čchin, dielo bolo prvýkrát publikované až po jeho smrti.

Román je symbolickou autobiografiou, obsahuje fragmenty zo života autora, ktorý v prvých kapitolách píše, že má byť spomienkou na ženy jeho mladosti - kamarátky, príbuzné a slúžky. Hlavný hrdina je prevtelením kameňa (preto pôvodný názov), mladý človek z vyšších vrstiev, ktorý zažíva príbeh lásky. Jeho životné osudy ho však privedú k poznaniu, že život je márnosť a odchádza do kláštora. V príbehu sa odzrkadľujú vplyvy buddhizmu, má aj filozofický a sociálny podtón.

V 19. storočí sa román stal populárnym, klesol z vysokej literatúry do ľudovej a jeho obsah sa zmenil na sentimentálny ľúbostný príbeh. V dvadsiatom storočí ho literárni vedci označili za najväčší čínsky román, a dokonca o ňom vznikla samostatná veda, redológia (angl. *redology*, čínsky 红学).

Dielo pozostáva zo 120 kapitol, z ktorých 80 napísal sám Süe-čchin Cchao, zvyšných 40 pridal nakladateľ. Román je charakteristický obrovským množstvom postáv, ktoré v ňom vystupujú (je ich viac ako 350), ako aj detailným popisom a pozorovaním života a sociálnej štruktúry aristokratickej rodiny 18. storočia.

Jazyk románu má niekoľko vrstiev, naratív je napísaný v poloklasickom jazyku, ale dialógy sú v hovorovom jazyku, dokonca sú prítomné i dialekty. V niektorých pasážach je zvýraznená ľudovosť jazyka, ktorá pomáha utvárať charakteristiku postáv. V texte nájdeme i lyrické pasáže, fantastické a rozprávkové motívy.

Vydania v slovenčine
--------------------

* Cchao Süe-čchin. *Sen o Červenom pavilóne I*. Preklad Marina Čarnogurská; ilustrácie Kchaj Čchi. 1. vyd. Bratislava : Victoria Publishing Slovakia, 1996. 377 s. ISBN 80-88819-02-4.
* Cchao Süe-čchin. *Sen o Červenom pavilóne I*. Preklad Marina Čarnogurská; ilustrácie Kchaj Čchi. 2. vyd. v Petrus 1. Bratislava : Petrus, 2001. 569 s. (Terra; zv. 3.) ISBN 80-88939-26-7.
* Cchao Süe-čchin. *Sen o Červenom pavilóne I*. Preklad Marina Čarnogurská; ilustrácie Kchaj Čchi. 3. vyd. v Petrus 2. Bratislava : Petrus, 2006. 569 s. (Terra; zv. 3.) ISBN 80-89233-12-0.
* Cchao Süe-čchin. *Sen o Červenom pavilóne II*. Preklad Marina Čarnogurská; ilustrácie Kchaj Čchi. Bratislava : Petrus, 2001. 615 s. (Terra; zv. 4.) ISBN 80-88939-27-5.
* Cchao Süe-čchin. *Sen o Červenom pavilóne II*. Preklad Marina Čarnogurská; ilustrácie Kchaj Čchi. 2. vyd. Bratislava : Petrus, 2006. 615 s. (Terra; zv. 4.) ISBN 80-89233-13-9.
* Cchao Süe-čchin. *Sen o Červenom pavilóne III*. Preklad Marina Čarnogurská; ilustrácie Kchaj Čchi. 1. vyd. Bratislava : Petrus, 2002. 676 s. (Terra; zv. 5.) ISBN 80-88939-27-5.
* Cchao Süe-čchin. *Sen o Červenom pavilóne IV*. Preklad Marina Čarnogurská; ilustrácie Kchaj Čchi, Tchaj Tunpang. 1. vyd. Bratislava : Petrus, 2003. 678 s. (Terra; zv. 6.) ISBN 80-88939-29-1.

Iné projekty
------------

Commons
* Spolupracuj na Commons Commons ponúka multimediálne súbory na tému **Sen o Červenom pavilóne**